བསམ་འཆར་ནང་ཚེ་གང་ལས་རིགས་རྩལ་ནུས་གསོ་སྦྱོང་ལམ་ལུགས་ལ་སྐུལ་འདེད་གཏོང་བའི་སྲིད་ཇུས་དང་བྱ་ཐབས་རབ་དང་རིམ་པ་བཏོན་ཡོད་པ་སྟེ།གཅིག་ནི་ཚེ་གང་ལས་རིགས་རྩལ་ནུས་གསོ་སྦྱོང་གི་མ་ལག་བསྐྲུན་དགོས།ཚེ་གང་ལས་རིགས་རྩལ་ནུས་གསོ་སྦྱོང་གི་སྲིད་ཇུས་དང་སྒྲིག་འཛུགས་ལག་བསྟར་མ་ལག་འཐུས་སྒོ་ཚང་དུ་གཏོང་བ་དང་།ལས་ཞུགས་ལས་གཏོད་ཀྱི་གཙོ་གནད་ཚོགས་སྤྱིར་དམིགས་ནས་ལས་ཞུགས་རྩལ་ནུས་གསོ་སྦྱོང་རྒྱ་ཁྱབ་བྱེད་པ།ཁེ་ལས་ཀྱི་བྱེད་པོའི་ནུས་པ་འདོན་སྤེལ་གང་ལེགས་བྱས་ནས་ཁེ་ལས་ཀྱི་ལས་བཟོའི་ལས་གནས་རྩལ་ནུས་ཆེར་གཏོང་གི་གསོ་སྦྱོང་ལ་ཕྱོགས་ཡོངས་ནས་ཤུགས་སྣོན་རྒྱག་པ།ཐོན་ལས་ཕྱོགས་སྒྱུར་རིམ་སྤོར་གྱི་དགོས་མཁོ་དང་འཚམ་པ་བྱས་ནས་རྩལ་ནུས་ཆེ་བའི་ཤེས་ལྡན་མི་སྣ་གསོ་སྦྱོང་ལ་ཤུགས་སྣོན་ནུས་ལྡན་རྒྱག་པ།ལས་གཏོད་གསར་གཏོད་ཀྱི་གསོ་སྦྱོང་ལ་སྐུལ་འདེད་ཤུགས་ཆེན་གཏོང་བ་བཅས་བྱས་ནས་བཟོ་བོའི་སྙིང་སྟོབས་དང་ལས་རིགས་བྱང་ཚད་གསོ་སྦྱོང་ལ་ཤུགས་སྣོན་རྒྱག་དགོས་པ་དང་།གཉིས་ནི་ལས་རིགས་རྩལ་ནུས་གསོ་སྦྱོང་གི་སྒྲིག་གཞི་དང་ལམ་སྲོལ་སྒྱུར་བཅོས་གཏིང་ཟབ་ཏུ་གཏོང་དགོས།ལས་རིགས་རྩལ་ནུས་གསོ་སྦྱོང་གི་ཁྲོམ་ར་ཅན་དང་སྤྱི་ཚོགས་ཅན་གྱི་འཕེལ་རྒྱས་ལམ་སྲོལ་དང་།རྩལ་ནུས་ཤེས་ལྡན་མི་སྣར་སྣ་མང་གདེང་འཇོག་གི་ལམ་སྲོལ།ལས་རིགས་རྩལ་ནུས་གསོ་སྦྱོང་གི་སྤུས་ཚད་ལ་ཚོད་སྐོར་གྱི་ལྟ་སྡོམ་གྱི་ལམ་སྲོལ།རྩལ་ནུས་ཆེར་གཏོང་གི་ཐབས་ལམ་མང་པོའི་སྐུལ་ལྕག་ལམ་སྲོལ་བཅས་འཛུགས་དགོས་པ།གསུམ་ནི་ལས་རིགས་རྩལ་ནུས་གསོ་སྦྱོང་གི་རྨང་གཞིའི་འཇོན་ཐང་ཆེ་རུ་གཏོང་དགོས།ལས་རིགས་རྩལ་ནུས་གསོ་སྦྱོང་ཞབས་ཞུའི་འཇོན་ཐང་ཆེར་གཏོང་དང་།ལས་རིགས་རྩལ་ནུས་གསོ་སྦྱོང་གི་སློབ་ཁྲིད་ཐོན་ཁུངས་འཛུགས་སྐྱོང་དང་ལས་རིགས་རྩལ་ནུས་གསོ་སྦྱོང་གི་རྨང་གཞིའི་ལས་སྟེགས་གཏོད་རྒྱུར་ཤུགས་སྣོན་རྒྱག་དགོས་པ་བཅས་རེད།